Stephanie Lose: Nødt til at prioritere

Formanden for Region Syddanmark samt Danske Regioner, Stephanie Lose fra Venstre, siger til DR om det midlertidige stop:

- Det er en konsekvens af, at vi har mangel på reagenser, som vi bruger til at lave test med. Så er vi nødt til at prioritere dem, der er alvorligt syge, og som har brug for at blive testet i forhold til en indlæggelsessituation, siger hun.

Reagenser er et kemisk stof, der bruges til påvisning af et andet stof ved at kunne reagere med dette for eksempel med en farveændring eller bundfald.

Sundhedsstyrelsen meldte onsdag nye retningslinjer for netop test af sundhedspersonale ud.

De retningslinjer betyder, at kritisk personale i sundheds- og ældresektoren kunne blive henvist til test, hvis det er hensigtsmæssigt, at medarbejderen kan meldes rask hurtigt.

Det ville ifølge Sundhedsstyrelsens retningslinjer også betyde, at medarbejdere ville kunne møde på arbejde med symptomer på de øvre luftveje, hvis de blev testet negativ for coronavirus.

Siden har medarbejdere på både plejehjem og sygehuse råbt om, at de trods retningslinjerne bliver afvist.

Forstår ansattes bekymringer

Stephanie Lose finder det helt forståeligt, hvis man som medarbejder er bekymret og ønsker at blive testet.

Giver det ikke en fare for, at der vil gå smittede ansatte rundt?

- I forvejen er det sådan, at hvis man er medarbejder i sundhedsvæsenet og er rask, så vil vi ikke teste. Man skal have symptomer.

- Hvis man har tilpas mange symptomer og er syg, så skal man være hjemme i sin seng og ikke gå på arbejde, siger hun og tilføjer:

- Dem, der kunne komme i betragtning til at blive testet, er dem med lette symptomer, og hvor man varetager en kritisk funktion, og hvor det lægefagligt giver mening at teste dem, forklarer Stephanie Lose.

Stephanie Lose kan ikke sige noget om, hvornår det midlertidige stop af test af personalet ophører.

- Det kan jeg ikke sige. Men vi arbejder på højtryk for at skaffe nye leverancer, siger hun.

Stephanie Lose har ikke et overblik over, hvor mange af regionerne der har indført et midlertidigt stop for test af personalet.

Men i en pressemeddelelse udsendt af Danske Regioner i dag står der, at mangel på reagenser til test betyder, at man er nødt til at prioritere i forhold til, hvem man tester.